《仰和令君诗》
南北朝·徐孝克

上宰明四空，回车八道中。洞凉容麦气，岩光对月宫。

香来讵经火，花散不随风。涧松无异聒，禅桂两分丛。

虚薄诚为累，何因偶会同。暂此乖山北，犹可向墙东。

作者简介：（527—599）隋东海郯人。徐陵弟。性至孝，博览经史，有口辩，能谈玄理。梁武帝太清初以太学博士起家。侯景之乱岁饥，无以养母，乃与媒者谋，遣嫁其妻臧氏与侯景将孔景行，以所得谷帛供养其母。己落发为僧，乞食以补供给。后景行死，复还俗，与妻复为夫妇。入陈，累迁国子祭酒。陈亡入长安，母欲思粳米为粥不能得。母亡，孝克遂终身不食粳米。文帝开皇中侍东宫讲《礼传》。